ANC kap na DA oor Dag ZeroArgieffoto: https://pixabay.com Die ANC in die Wes-Kaap het na die DA gekap oor die DA se “oënskynlike spoggery” dat dit die stad se samewerking met die inwoners van Kaapstad was wat op hul eie, sonder hulp van die nasionale ANC-regering, Dag Zero kon terugstoot tot moontlik ná 2019. Die ANC het die mense van die Wes-Kaap Vrydagoggend in ŉ verklaring geprys vir hul “wonderlike veerkragtigheid te midde van die swaar waterbeperkings die afgelope jaar”. “Selfs al het hulle besef hul gekose leiers by die Kaapse burgersentrum en Walestraat weet nie altyd wat hulle doen nie, het hulle besluit om die pyn van hul leiers se mislukkings te verduur. Die ANC is daarom saam met die mense verheug oor die broodnodige reënval die laaste paar weke wat die provinsie se damvlakke aansienlik laat styg het,” het Faiez Jacobs, die ANC se provinsiale sekretaris gesê. Jacobs het gesê die ANC verwerp die DA se “politiese breëbors-spoggery” en hul “skielike paradering van hul mislukte watervoorsieningbestuursoefening”. Die ANC het dit bestempel as ŉ patetiese reaksie op ŉ krisis wat werklike en substantiewe nuwe bronne vir watervoorsiening geverg het. Die DA het Donderdag in ŉ verklaring gesê die afwering van Dag Zero nie net in 2018 nie, maar moontlik ook 2019, is ŉ duidelike gevolg van die uitstekende samewerking tussen die stad en sy inwoners wat onverpoosd saamgespan het om ŉ doeltreffende waterbestuurstelsel daar te stel. “Onder die leierskap van Ian Nielson, adjunk-burgemeester, het die stad daarin geslaag om ŉ baanbrekersprestasie te behaal wat die maatstaf vir stede wêreldwyd sal word.” Volgens Jacobs skuld die DA die inwoners steeds ŉ verduideliking, aangesien hulle weet dat ses van die provinsie se damme 99.6% van die provinsie se watervoorraad uitmaak. “Hoe moeilik kon dit wees om die mense lank voor die tyd te laat weet dat die damvlakke kritiek laag is? Dis nie moeilik om na ses damme om te sien nie. En die belangrikste ding: Hoe het Dag Zero sonder enige nuwe reënval spoorloos in die toekoms in verdwyn? Was dit nog ŉ DA-taktiek om die nasionale regering te oortuig om vir hulle meer geld te gee deur ŉ nasionale ramp uit te dink en te verklaar?” het Jacobs gevra. Yonela Diko, woordvoerder van die ANC in die Wes-Kaap, het aan Maroela Media gesê die ANC verwys na die aankondiging vroeër vanjaar wat gemaak is dat Dag Zero vermy kon word voor daar nog enige reën in die provinsie geval het. Jacobs meen as Dag Zero nie ŉ leuen was nie en die Wes-Kaapse damme stelsels het wat waarskuwings uitreik wanneer damvlakke laag is, is die stad en die provinsie die mense van Kaapstad ŉ verskoning verskuldig.